

Bleiweisova cesta 3, 4000 Kranj T: 04 233 62 00

 F: 04 233 62 12

 E: pukr@policija.si

 www.policija.si

Številka: 0101-7/2025/19 (3C11-03)

Datum: 5. 5. 2025

**POROČILO O DELU**

**POLICIJSKE UPRAVE KRANJ**

**ZA LETO 2024**

V Kranju, maj 2025

**V S E B I N A:**

Metodološka pojasnila ………………………………………………………………………………………… 3

PU Kranj v številkah …………………………………………………………………………………………… 3

[Metodološka pojasnila 3](#_Toc66260331)

[PU Kranj v številkah 3](#_Toc66260332)

[1 ZNAČILNOSTI DELA POLICIJSKE UPRAVE KRANJ V LETU 2024 5](#_Toc66260333)

[2 DELO PO POSAMEZNIH DELOVNIH PODROČJIH 7](#_Toc66260334)

[2.1 TEMELJNE DEJAVNOSTI 7](#_Toc66260335)

[2.1.1 Odkrivanje in preiskovanje kriminalitete 7](#_Toc66260336)

[2.1.2 Vzdrževanje javnega reda in zagotavljanje splošne varnosti ljudi in premoženja 9](#_Toc66260337)

[2.1.3 Zagotavljanje varnosti cestnega prometa 10](#_Toc66260338)

[2.1.4 Nadzor državne meje in izvajanje predpisov o tujcih 10](#_Toc66260339)

[2.1.5 Postopki policije po Zakonu o prekrških in vložena pravna sredstva 11](#_Toc66260340)

[2.1.6 Varovanje določenih oseb in objektov 12](#_Toc66260341)

[2.2 DRUGE DEJAVNOSTI 13](#_Toc66260342)

[2.2.1 Policijsko delo v skupnosti 13](#_Toc66260343)

[2.2.2 Operativno-komunikacijska dejavnost 13](#_Toc66260344)

[2.2.3 Forenzična in kriminalistično-tehnična dejavnost 13](#_Toc66260345)

[2.2.4 Analitska dejavnost 14](#_Toc66260346)

[2.2.5 Nadzorna dejavnost 14](#_Toc66260347)

[2.2.6 Spremljanje izvajanja policijskih pooblastil in ogrožanja policistov 14](#_Toc66260348)

[2.2.7 Reševanje pritožb 15](#_Toc66260349)

[2.2.8 Notranje preiskave 15](#_Toc66260350)

[2.2.9 Informacijska in telekomunikacijska dejavnost 16](#_Toc66260351)

[2.2.10 Kadrovske in organizacijske zadeve 16](#_Toc66260352)

[2.2.11 Izobraževanje, izpopolnjevanje in usposabljanje 17](#_Toc66260353)

[2.2.12 Finančno-materialne zadeve 17](#_Toc66260354)

[2.2.13 Mednarodno sodelovanje 18](#_Toc66260355)

[2.2.14 Odnosi z javnostmi 18](#_Toc66260356)

[2.2.15 Dejavnost specializiranih policijskih enot 19](#_Toc66260357)

Priloga 1: Statistični podatki Policijske uprave Kranj za leto 2024

# **Metodološka pojasnila**

Statistični podatki v letnem poročilu o delu Policijske uprave Kranj za leto 2024 so večinoma pridobljeni iz aplikacije *Statistika – Letno poročilo – nova metodologija*. Podatki so bili dostopni na intranetu od 10. februarja 2025. Pri statističnih podatkih, ki niso bili pridobljeni iz aplikacije, so navedeni viri in datumi njihove pridobitve.

# **PU Kranj v številkah**

**4.115 kaznivih dejanj**

**50,4 % preiskanih kaznivih dejanj**

**16,4 odstotni delež gospodarske kriminalitete**

**27,6 odstotni delež škode gospodarske kriminalitete v celotni kriminaliteti**

**12 finančnih preiskav po Zakonu o kazenskem postopku**

**814 ogledov kraja kaznivega dejanja**

**2.157 kršitev predpisov o javnem redu**

**1.202 kršitev predpisov Zakona o varstvu javnega reda in miru**

**232 kršitev Zakona o proizvodnji in prometu s prepovedanimi drogami**

**242 kršitev zaradi Izzivanja ali spodbujanja k pretepu (6/1 ZJRM-1)**

**241 prekrškov povezanih z nedostojnim vedenjem (7/1 in 7/2 ZJRM-1)**

**177 požarov**

**426 kršitev predpisov Zakona o tujcih**

**96 osebam so bile izdane odločbe z rokom za prostovoljni odhod**

**105 zavrnjenih tujcev na mejnem prehodu**

**120 nedovoljenih vstopov na notranji meji**

**218 oseb sprejetih na podlagi mednarodnih sporazumov**

**682 postopkov v katerih so bili izvedeni izravnalni ukrepi**

**20.920 kršitev cestno prometnih predpisov**

**7 umrlih v prometnih nesrečah**

**42.855 odrejenih alkotestov**

**842 pozitivnih odrejenih alkotestov**

**315 začasno odvzetih vozniških dovoljenj (22. člen ZPrCP)**

**204 zasegov motornih vozil**

**14,3 % alkoholiziranih povzročiteljev prometnih nesreč s smrtnim izidom**

**3.671 izrečenih opozoril zaradi prekrškov**

**15.226 izdanih plačilnih nalogov**

**1.050 odločb v hitrem postopku (brez in z obrazložitvijo)**

**709 obdolžilnih predlogov**

**117 predlogov drugemu prekrškovnemu organu**

**891 obvestil o prekršku**

**807 preventivnih dejavnosti**

**32.538 klicev na interventno številko 113**

**16.510 interventnih dogodkov**

**36 vloženih pritožb**

**38 rešenih pritožb**

**471 zaposlenih**

**47,6 leta povprečna starost zaposlenih**

**1.262 349 milijona porabljenih proračunskih sredstev**

**176 vozil**

**6,2 let povprečna starost vozil**

**763 uporab prisilnih sredstev**

**7 poškodovanih policistov**

**260 poškodovanih kršiteljev zoper katere so bila uporabljena prisilna sredstva**

**13 napadenih policistov**

# **ZNAČILNOSTI DELA POLICIJSKE UPRAVE KRANJ V LETU 2024**

V letu 2024 smo na območju PU Kranj zaznali povečanje skupnega števila obravnavanih kaznivih dejanj na vseh področjih kriminalitete, ki je po nekaj letih ponovno nad 10-letnim povprečjem. Na povečanje števila obravnavanih kaznivih dejanj je predvsem vplivalo večje število kaznivih dejanj splošne kriminalitete.

Na področju splošne kriminalitete, ki glede na delež predstavlja veliko večino obravnavanih kaznivih dejanj, beležimo v letu 2024 za razliko od prejšnjih manjši upad, raziskanost kaznivih dejanj pa je bila nekoliko pod petletnim povprečjem. Delež splošne kriminalitete je sicer malo pod desetletnim povprečjem. V letu 2024 smo obravnavali občutno manj kaznivih dejanj zoper spolno nedotakljivost, nekoliko manj kaznivih dejanj zoper življenje in telo, občutno manj kaznivih dejanj zoper zakonsko zvezo, medtem ko beležimo izrazit porast števila kaznivih dejanj zoper premoženje. V letu 2024 je bilo sicer veliko aktivnosti izvedenih v smislu usposabljanj zaposlenih, predvsem na področju ustrezne obravnave in izvedbe ukrepov v primerih nasilja v družini, v operativnem smislu pa izvedeni ukrepi v smislu preprečevanja kaznivih dejanj premoženjske kriminalitete (številni izvedeni poostreni nadzori) ter izboljšanja raziskanosti tovrstnih kaznivih dejanj (strokovne pomoči, itd.). V letu 2024 je bilo število kaznivih dejanj zoper premoženje izrazito nad petletnim povprečjem oz. največje doslej, prav tako pa tudi raziskanost tovrstnih kaznivih dejanj.

S področja organizirane kriminalitete smo tekom leta 2024 usmerjali večje oz. zahtevnejše preiskave v zvezi odkrivanja mednarodnih združb, katerih posamezniki so izvrševali kazniva dejanja povezana z zlorabami različnih vrst prepovedanih drog in nedovoljenih snovi v športu, kakor tudi zoper izstopajoče tako imenovane ulične preprodajalce, ki so s prepovedanimi drogami oskrbovali posamezne odvisnike. Poleg tega je bilo več preiskav usmerjenih v odkrivanje kaznivih dejanj z elementi nasilja, v zvezi groženj, preprečitev uradnih dejanj uradnim osebam ter napadom na policiste. V začetku leta 2024 smo beležili tudi izrazito povečan trend zadev vezanih na sprovajanje ilegalnih prebežnikov.

Problematika gospodarske kriminalitete se je v letu 2024 strukturno spremenila predvsem v delu, ki se nanaša na kazniva dejanja izvršena v virtualnem okolju, kjer je opazen znaten porast tako števila kaznivih dejanj, kot tudi povzročene škode. Zaradi večinoma mednarodnega elementa tovrstnih kaznivih dejanj je preiskovanje oteženo in manj uspešno. Ob tem ugotavljamo predvsem naraščajoče trende izkoriščanja zmožnosti zlorabe informacijske tehnologije, kar v ospredje postavlja potrebe po nenehnem usposabljanju in izobraževanju preiskovalcev. V ostalih segmentih se gospodarska kriminaliteta v letu 2024 ni bistveno spremenila, glede na preteklo leto.

Preteklo leto je bilo delo na področju splošnih policijskih nalog usmerjeno v varovanje človekovih pravic in svoboščin ob izvajanju vseh policijskih pooblastil. Ves čas je bila pozornost namenjena učinkovitemu in strokovnemu obravnavanju kršitev javnega reda ter ostalih predpisov povezanih z zagotavljanjem splošne varnostni ljudi in premoženja. Posebna pozornost je bila namenjena spremljanju obravnave deviantnih ravnanj v družinskem okolju, ozaveščanju VIZ in usposabljanju policistov na temo življenju nevarnih dogodkih ter medvrstniškega nasilja. Ob izvajanju nalog smo sodelovali z drugimi organi in organizacijami, predvsem inšpekcijskimi službami ter medobčinskimi in občinskimi redarstvi.

Na gorenjskih cestah smo v letu 2024 obravnavali več prometnih nesreč kot v letu 2023, manj je bilo mrtvih v prometnih nesrečah, več pa lahko in hudo telesno poškodovanih. Na področju varnosti cestnega prometa so bile vse ključne naloge izvedene. Na PU Kranj smo izvedli vse načrtovane poostrene nadzore, tako da se je stanje prometne varnosti na področju psihofizičnega stanja udeležencev izboljševalo. Kljub vsem aktivnostim smo ugotovili manj kršitev prometnih pravil, postopoma pa smo tudi v letu 2024 zmanjševali število izrečenih opozoril. Zmanjšalo se je število odrejenih preizkusov alkoholiziranosti, zaradi česar se je tudi število ugotovljenih kršitev, povezanih z vožnjo pod vplivom alkohola zmanjšalo. Občutno se je zmanjšal delež pijanih povzročiteljev prometnih nesreč. Delo policistov se je v letu 2024 na področju prometne varnosti nadgrajevalo z medijsko podporo vsem aktivnostim za izboljšanje prometne varnosti, ki je bila izvedena s strani predstavnika za stike z javnostmi na PU Kranj.

Na zunanji schengenski meji na mejnem prehodu na Letališču Jožeta Pučnika Ljubljana smo izvajali mejno kontrolo skladno s schengenskimi standardi. K izvajanju ukrepov za preprečevanje nedovoljenih migracij in vseh oblik čezmejne kriminalitete v notranjosti države smo dodatno vzpodbujali vse enote in strmeli k izvajanju celovitih postopkov. Spremljali, analizirali, proučevali in ocenjevali smo izvajanje postopkov glede zakonitosti vstopa, zadrževanja oziroma prebivanja v schengenskem prostoru, obveznosti prijav prebivališča, kaznovanja prevoznikov in drugih, ki so na kakršen koli način pomagali pri nedovoljenem vstopu, prebivanju ali tranzitu. Ob izvajanju nalog policije smo sodelovali z inšpekcijskimi službami in drugimi državnimi organi ter s tujimi varnostnimi organi.

Na podlagi Zakona o prekrških smo na področju prekrškovnih zadev izvedli za skoraj petino manj prekrškovnih postopkov kot v predhodnem letu. Največ ukrepov je bilo izvedenih na področju cestnega prometa, sledita področji javnega reda in miru ter mejnih zadev in tujcev.

Na področju policijskega dela v skupnosti ni bilo bistvenih sprememb pri načinu izvedbe. Na vseh področjih dela smo izvedli približno enako število preventivnih aktivnosti in policijskega dela v skupnosti kot lani.

# **2 DELO PO POSAMEZNIH DELOVNIH PODROČJIH**

## 2.1 TEMELJNE DEJAVNOSTI

### Preprečevanje, odkrivanje in preiskovanje kriminalitete

V letu 2024 se je število obravnavanih kaznivih dejanj povečalo, tudi glede na 10 letno povprečje obravnavanih kaznivih dejanj. Preiskanost kaznivih dejanj v letu 2024 je padla in je bila 50,4 %
(55,9 %)[[1]](#footnote-1).

Zaradi utemeljenega suma storitve kaznivih dejanj je bilo vloženo 1.724 (1.385) kazenskih ovadb. Povzročena škoda s kaznivimi dejanji je 15.411.000,00 (8.739.000,00) evrov škode, pri tem pa je delež škode gospodarske kriminalitete 27,6 % (40,6 %).

Največji delež v celotni kriminaliteti predstavlja splošna kriminaliteta in sicer je delež tovrstnih kaznivih dejanj kar 83,6 % in se je glede na preteklo leto nekoliko zmanjšal in je pod desetletnim povprečjem. Povečal se je delež gospodarske in zmanjšal delež organizirane kriminalitete.

Na področju kaznivih dejanj zoper življenje in telo smo v letu 2024 obravnavali štiri kazniva dejanja umora. Kazniva dejanja huda telesna poškodba so bila številčno primerljiva s predhodnim letom, medtem ko beležimo manjši upad, ob tem pa manjši porast drugih kaznivih dejanj. Preiskanost kaznivih dejanj iz poglavja zoper življenje in telo je bila sicer boljša od predhodnega leta vendar vseeno pod petletnim povprečjem.

Na področju kaznivih dejanj zoper spolno nedotakljivost je bil v letu 2024 po več letih opažen občuten upad števila kaznivih dejanj. V notranji strukturi kaznivih dejanj iz tega poglavja smo v letu 2024 obravnavali izrazito največ kaznivih dejanj prikazovanje, izdelava, posest in posredovanje pornografskega gradiva, tem pa sledijo kazniva dejanja posilstva, nato spolni napad na osebo mlajšo od 15 let, spolno nasilje ter druga kazniva dejanja. Preiskanost kaznivih dejanj zoper spolno nedotakljivost je bila sicer nekoliko pod petletnim povprečjem.

Na področju kaznivih dejanj zoper zakonsko zvezo, družino in otroke smo v letu 2024 beležili občuten upad kaznivih dejanj, pri čemer je bilo število obravnavanih kaznivih dejanj še vedno visoko nad petletnim povprečjem. Ob tem je bila preiskanost teh kaznivih dejanj nekoliko pod petletnim povprečjem. V notranji strukturi kaznivih dejanj iz tega poglavja smo obravnavali največ kaznivih dejanj nasilje v družini, sledijo zanemarjanje mladoletne osebe in surovo ravnanje, neplačevanje preživnine ter odvzem mladoletne osebe. Večji delež teh kaznivih dejanj predstavljajo kazniva dejanja, ki jih policiji naznanjajo Centri za socialno delo in različne varstvene in vzgojne ustanove.

Na področju kaznivih dejanj zoper premoženje smo v letu 2024 beležili občuten porast kaznivih dejanj, preiskanost tovrstnih kaznivih dejanj pa je bila sicer malo nad petletnim povprečjem. Struktura kaznivih dejanj zoper premoženje zadnjih pet let na letni ravni bistveno ne odstopa, z izjemo kaznivih dejanj (spletnih) goljufij, ki so v izrazitem porastu. V letu 2024 so prevladovala kazniva dejanja tatvina, sledijo goljufija, velika tatvina, poškodovanje tuje stvari ter zatajitve. Med velikimi tatvinami je večinoma šlo za tatvine (in poskuse tatvin) iz stanovanjskih hiš, iz katerih so storilci odnašali zlatnino in denar. Velika materialna škoda kot posledica velikih tatvin je bila pri manjšem številu dejanj. Pri nasilnih premoženjskih kaznivih dejanjih, to je ropih in roparskih tatvinah beležimo porast števila kaznivih dejanj glede na petletno povprečje. S tatvinami avtomobilov je bilo najbolj obremenjeno območje PP Kranj, čeprav nismo beležili krajevnih gostitev. Odtujevani so bili predvsem osebni avtomobili nižjega cenovnega razreda, število tatvin pa je nekoliko nad povprečjem petletnega obdobja.

Opažen je tudi občuten porast kaznivih dejanj, katerih storitve so bili osumljeni mladoletniki, saj pri številu tovrstnih kaznivih dejanj (kljub lanskemu porastu) ponovno beležimo občuten porast, ki je občutno nad petletnim povprečjem. V notranji strukturi kaznivih dejanj mladoletnikov so prevladovala kazniva dejanja tatvine, nato sledijo prikazovanje, izdelava, posest in posredovanje pornografskega gradiva, druga kazniva dejanja, nato lahka telesna poškodba, nasilništvo, neupravičena proizvodnja in promet s prepovedanimi drogami, nedovoljenimi snovmi v športu in predhodnimi sestavinami in druga kazniva dejanja, grožnja, velika tatvina, poškodovanje tuje stvari, izsiljevanje ter nasilje v družini. Preiskana je bila velika večina kaznivih dejanj mladoletniške kriminalitete. Skupno število kaznivih dejanj mladoletnikov sicer ne predstavlja izstopajoče problematike.

Na področju gospodarske kriminalitete je bila obravnavana problematika, ki obsega 16,4% deleža celotne kriminalitete na PU Kranj.

V notranji strukturi obravnavanih kaznivih dejanj gospodarske kriminalitete številčno izstopajo kazniva dejanja ponareditev ali uničenje poslovnih listin, kršitev temeljnih pravic delavcev, uporaba ponarejenega negotovinskega plačilnega sredstva in ponarejanje denarja. S kaznivimi dejanji gospodarske kriminalitete povzročena škoda je bila višja za 20 % v primerjavi s preteklim letom in predstavlja 27,5 % celotne povzročene škode.

Število prijav kaznivih dejanj, kjer v predkazenskem postopku sum, da je bilo kaznivo dejanje storjeno, ni bil potrjen in je bilo v zadevi podano poročilo, je v porastu in predstavlja 14,9 % delež vseh kaznivih dejanj brez pravne podlage za pregon. Tudi samo število tovrstnih prijav je poraslo za 20 % glede na predhodno leto.

Na področju korupcije sta bili obravnavani kaznivi dejanja jemanje podkupnine in dajanje podkupnine. Zaključenih je bilo več kaznivih dejanj z elementi korupcije. Obravnavanih je bilo več anonimnih prijav, katerih zaključek ni dosegal standarda razlogov za sum, da je bilo storjeno kaznivo dejanje.

Število zaključenih finančnih preiskav fizičnih in pravnih oseb v skladu z določili Zakona o kazenskem postopku je ostalo na nivoju iz preteklega leta. Podanih je bilo, glede na predhodno leto, več pobud za zavarovanje zahtevka za odvzem premoženjske koristi in nekaj manj poročil o zaključeni finančni preiskavi. V upadu je višina ugotovljene pridobljene protipravne premoženjske koristi. Število fizičnih oseb, za katere je bila podana pobuda za zavarovanje zahtevka za odvzem premoženjske koristi, je ostala na enakem nivoju, glede na predhodno leto. Povečalo se je število pravnih oseb, zoper katere je bila podana pobuda. V sklopu FPS se je zaključila finančna preiskava po Zakonu o odvzemu premoženja nezakonitega izvora.

Število obravnavanih kaznivih dejanj po Zakonu o odgovornosti pravnih oseb je bilo na nivoju predhodnega leta. Skoraj enako, kot v predhodnem letu, je bilo število ovadenih pravnih oseb. Večje je bilo število oškodovanih pravnih oseb.

Obravnavana kazniva dejanja računalniške kriminalitete, v primerjavi z deležem celotne kriminalitete na območju PU Kranj, obsegajo zelo majhen delež (statistično le 0,39 %). V letu 2024 je v ta delež spadalo kaznivo dejanje napad na informacijski sistem. Glede na petletno povprečje so bila ta kazniva dejanja v rahlem porastu. Izvršitvena oblika dejanj so bili različni vdori v račune oškodovancev (Facebook, Instagram, G-mail...), kjer so običajno shranjeni podatki za dostope do drugih računov (menjalnic virtualnih valut, Booking, AirBnB in različnih spletnih platform, preko katerih poteka denarno poslovanje). V dveh primerih, kjer je nastala tudi velika premoženjska škoda, sta bili žrtvi napada podjetji, katerima so po vdoru šifrirali podatke na podatkovnih nosilcih nato pa od njiju terjali plačilo za dešifriranje podatkov. V enem primeru je bil po vdoru v e-pošto oškodovancu s tamkaj najdenimi podatki izveden dostop do računa v menjalnici virtualnih valut, od koder so mu bila nato odtujena sredstva v veliki vrednosti.

Na področju zlorab prepovedanih drog v letu 2024 beležimo trend večjega upada skupnega števila preiskanih kaznivih dejanj po členu 186, po členu 187 KZ-1 pa je število preiskanih kaznivih dejanj nekje v večletnem povprečju. Preiskanost tovrstnih kaznivih dejanj je zelo dobra oz. skupno preko
80 %. K takemu izrazitemu zmanjšanju je v največji meri vplivalo dejstvo, da se je v letu 2023 zaključila dalj časa trajajoča obsežna preiskava mednarodne kriminalne združbe, ki se je s tovrstnimi kaznivimi dejanji ukvarjala daljše časovno obdobje. V letu 2024 je bilo več energije potrebno usmerjati še v številne dopolnitve v letu 2023 zaključene preiskave, kar pa se statistično ne izkazuje v letu 2024. Tudi to je eden od razlogov statistično izkazanega zmanjšanja (ciklično statistično povečevanje ali zmanjšanje tovrstnih kaznivih dejanj zaradi dalj časa trajajočih preiskav). Ugotovljene kršitve Zakona o proizvodnji in prometu s prepovedanimi drogami so bile v letu 2024 v večjem porastu glede na leto 2023 ter hkrati več kot v večletnem povprečju. V letu 2024 je bilo število obravnavanih kaznivih dejanj s področja prepovedanih drog, ki so jih izvršili mladoletniki, nekoliko manjše od predhodnega leta, vendar še vedno le malce pod večletnim povprečjem. Med zaseženimi prepovedanimi drogami je bilo v letu 2024 največ zaseženih nedovoljenih snovi v športu, konoplje ter benzodiazepinov. Zasegi drugih prepovedanih drog (amfetamin, kokain, ekstazi) pa so v upadu glede na prejšnje leto. Količina zasežene droge heroin je v upadu glede na predhodno leto in tudi glede na večletno povprečje.

V letu 2024 smo obravnavali nekoliko večje število kaznivih dejanj vseh oblik ogrožanja varnosti kot v predhodnem letu. Prav tako je bilo obravnavanih tovrstnih zadev več kot v večletnem povprečju.

V letu 2024 smo obravnavali nekoliko večje število kaznivih dejanj ponarejanja denarja od predhodnega leta in tudi več od večletnega povprečja. Pri tem je moč ugotoviti, da se še vedno ponavlja trend iz zadnjih let glede izvrševanja tovrstnih kaznivih dejanj. V zadnjih letih je namreč moč zapaziti, da storilci vse več ponarejenega denarja pridobivajo preko kriptiranih spletnih strani in tržnic (tako imenovanega Darkneta), prav tako pa jih pridobivajo preko poštnih pošiljk iz tujine.

V letu 2024 smo, glede na predhodno leto, obravnavali tudi povečano število kaznivih dejanj v povezavi z ilegalnim sprovajanjem tujcev (tudi več od večletnega povprečja), nismo pa obravnavali nobenega kaznivega dejanja v zvezi zlorabe prostitucije ali kaznivega dejanja glede nedovoljene trgovine z orožjem.

### 2.1.2 Vzdrževanje javnega reda in zagotavljanje splošne varnosti ljudi in premoženja

Stanje na področju ugotovljenih kršitev je podobno letu 2023 (1,9 %). Kršitve Zakona o varstvu javnega reda in miru so v letu 2024 v upadu, in sicer za 5,6 %, glede na leto poprej.

Med kršitvami drugih predpisov s področja javnega reda in miru beležimo upad ugotovljenih kršitev Zakona o zaščiti živali, Zakona o javnih zbiranjih, Zakona o osebni izkaznici, Zakona o ohranjanju narave in Zakona o orožju. Porast števila ugotovljenih kršitev je bil ugotovljen po določilih Zakona o proizvodnji in prometu s prepovedanimi drogami, Zakona o zasebnem varovanju, Zakona o nalogah in pooblastilih policije, Zakona o prijavi prebivališča, Zakona o omejevanju uporabe tobačnih in povezanih izdelkov in Zakonu o gostinstvu.

Med številnimi zakoni s področja splošnih policijskih nalog, glede na 10-letno primerjavo, največji delež v lanskem letu predstavlja Zakon o varstvu javnega reda in miru. Po kraju storitve je še vedno največ obravnavanih kršitev po določilih Zakona o varstvu javnega reda in miru na cesti, ulici in trgu.

Razmerje ugotovljenih kršitev med določili po Zakonu o varstvu javnega reda in miru ostaja zelo podobno v vseh letih oziroma je v porastu, le v nekaterih segmentih v upadu. Porast kršitev v primerjavi s prejšnjim letom zaznavamo na področju nedostojnega vedenja in področju neupoštevanja zakonitega ukrepa uradnih oseb. Glede na 10 letno statistiko v lanskem letu beležimo najvišje število ugotovljenih kršitev motenja nočnega miru s hrupom ter vzbujanja nestrpnosti. Najmanj ugotovljenih kršitev glede na 10 letno obdobje pa beležimo pri udarjanju (6/2 ZJRM-1) in prepiranje, vpitje ali nedostojno vedenje (7/1 ZJRM-1). Po spolu še vedno kot kršitelji prevladujejo moški. Po starosti kršiteljev je še vedno največ kršitev v skupinah od 35-44 in 25-34 let. Med kršitelji še vedno, v kar
72,5 % prevladujejo slovenski državljani. Število intervencij je višje kot v letu prej, še vedno pa pod povprečjem zadnjih 10 let. Izrečeni ukrepi prepovedi približevanja ostajajo v porastu, v lanskem letu je bilo v primerjav z zadnjimi 10 leti izrečenih največ ukrepov. Prepovedi udeležbe na športnih prireditvah nismo izrekli.

V letu 2024 smo obravnavali 1.050 dogodkov, v katerih je bilo udeleženih 1.005 oseb. Največ je požarov, sledijo gorske nesreče, nesreče na smučišču, delovna nezgoda ali nesreče pri delu in nesreče pri športu in rekreaciji. Proti letu prej zaznavamo upad poskusov samomora ter porast samomorov in iskalnih akcij.

V letu 2024 smo opravili več asistenc zdravstvenemu osebju, ter drugim upravičencem. Na območju PU Kranj ne izstopa število javnih shodov.

### 2.1.3 Zagotavljanje varnosti cestnega prometa

Prometna varnost na gorenjskih cestah je bila v letu 2024 boljša kot leto prej. Na cestah je umrlo manj udeležencev v cestnem prometu, več je bilo telesno poškodovanih. Število vseh obravnavanih prometnih nesreč je večje, pri tem pa je potrebno upoštevati zakonsko možnost odstopov od ugotavljanja dejstev in zbiranja dokazov, potrebnih za odločitev o prekršku pri prometni nesreči z majhno škodo, ki pa v teh podatkih niso upoštevane. Izboljšalo se je stanje na področju psihofizičnega stanja udeležencev v prometu, vendar je bila povprečna stopnja alkoholiziranosti voznikov nekoliko večja.

Vzroki za prometne nesreče so enaki kot v preteklih letih. Še vedno so bili najpogostejši vzroki nepravilen premik z vozilom (pogosto le materialna škoda), nepravilna stran/smer vožnje, neprilagojena hitrost, neupoštevanje pravil o prednosti in neustrezna varnostna razdalja. Še vedno so bili najšibkejši udeleženci v cestnem prometu pogosto žrtve prometnih nesreč, predvsem kolesarji, ki so pogosto sami udeleženi v prometnih nesrečah, na žalost pa velikokrat tudi med povzročitelji nevarnih situacij. V prometnih nesrečah s smrtnim izidom je bil v štirih primerih vzrok neprilagojena hitrost, v treh primerih pa nepravilna stran/smer vožnje.

Delo policistov PU Kranj je bilo poleg hitrosti usmerjeno predvsem na področje ugotavljanja psihofizičnega stanja voznikov. Odredili so manj preizkusov alkoholiziranosti, kjer je bilo ugotovljenih tudi manj kršitev voženj pod vplivom alkohola. Delež pijanih povzročiteljev prometnih nesreč se je zmanjšal za 2,5 odstotne točke, tako da smo zastavljeni cilj (manj kot 9,0 % delež pijanih povzročiteljev prometnih nesreč) dosegli. Povečala se je povprečna stopnja alkoholiziranosti povzročiteljev prometnih nesreč s smrtnim izidom in pri prometnih nesrečah s telesno poškodovanimi. V prometnih nesrečah z materialno škodo se je povprečna stopnja alkohola prav tako povečala.

Za zagotavljanje čim boljše prometne varnosti na cestah smo izvedli več poostrenih nadzorov, ki so bili ciljno usmerjeni v posamezne vrste voznikov. V poostrenih nadzorih se je pogosto uporabljala tudi dodatna nova tehnična oprema in specialna vozila policije. Prav tako smo izvajali poostrene nadzore na avtocesti, kjer smo ves promet preusmerili preko nadzorne točke in selektivno preverjali voznike in vozila ali pa selektivno izločali posamezna motorna vozila.

Da bi izboljšali prometno varnost, se je PU Kranj posluževala usmerjenih nadzorov prometa, ki so zajemali tako krajše in intenzivne nadzore prometa, ad hoc nadzore, intenziteto nadzorov pa usmerjali tudi na področje tovornih vozil, predvsem na vzporednih cestah.

Predvsem v času letne turistične sezone, je prihajalo do manjših ali večjih zastojev na cestah, zlasti pred predorom Karavanke, kot tudi na cestah proti turističnim krajem (Kranjska Gora, Bled, Bohinj…). Zato so policisti ves čas ob večjih zgostitvah prometa fizično usmerjali promet in pomagali pri urejanju prometa in boljši pretočnosti prometa na cestah. Kot pobudniki smo sodelovali tudi v več delovnih razgovorih, glede zastojev na cestah, kjer smo usklajevali ukrepe za večjo učinkovitost tudi z drugimi pristojnimi.

Na podlagi sklepa ministra za infrastrukturo smo sodelovali v komisijah za pregled in prevzem rekonstrukcijskih in obnovitvenih del na cestah, upravljavcem cest pa smo posredovali več predlogov za izboljšanje stanja.

Izvedli smo tudi več zavarovanj in spremstev prevoza tovora izrednih dimenzij, ki se je opravljal po cestah ter vodili ali pa sodelovali pri varovanju večjih javnih prireditev na cestah (kolesarske prireditve, tekaške prireditve, parade starodobnih vozil ipd.). Sodelovali pa smo tudi z upravljalci cest (DARS, DRSI...), kjer so bile zaradi delovnih zapor omejitve posameznih vrst prometa.

Vse aktivnosti na področju cestnega prometa smo nadgrajevali tudi z medijskimi aktivnostmi, ki smo jih preko predstavnika za stike z javnostmi izvajali na PU Kranj.

### Nadzor državne meje in izvajanje predpisov o tujcih

Število potnikov, ki so prestopili državno mejo na mejnem prehodu na Letališču Jožeta Pučnika Ljubljana je bilo v zadnjih dveh letih nadpovprečno in se počasi približuje številu pred pandemijo covida-19. V letu 2024 državljani tretjih držav predstavljajo skoraj polovico vseh potnikov, ostali del predstavljajo državljani Slovenije in drugih držav Evropske unije.

Gibanje števila kršitev Zakona o tujcih je v zadnjih desetih letih intenzivno. V 2020 je bilo odkritih največ kršitev, predvsem zaradi dela na Covid kontrolni točki na Karavankah. Zadnja tri leta je viden precejšen upad v primerjavi z leti pred tem. Najnižje število obravnavanih kršitev je bilo v letu 2024. Največkrat so bili obravnavani tujci zaradi prekoračitve dovoljenega časa bivanja na območju držav članic. Najpogosteje so bili kršitelji državljani Kosova, Albanije in Turčije.

V letu 2024 so obravnavane kršitve nezakonitega bivanja na enakem nivoju kot v 2023 in hkrati najmanjše v zadnjih 10 letih. Ti tujci so v večini primerov obravnavani, ko se iz druge države EU preko Slovenije vračajo domov. Največ je bilo državljanov Albanije in Turčije.

Tujcem, ki so nezakonito bivali v državi je bilo izdanih 49 odločb o vrnitvi. 39 je bilo izdanih odločb o vrnitvi z rokom za prostovoljno vrnitev in 13 odločb o vrnitvi brez roka. V statistični prilogi so vključene tudi odločbe, katere so izdale upravne enote in jih v evidence vnaša Policija. Ukrepali smo tudi zoper posameznike, pravne in odgovorne osebe, ki so tujcem pomagale oziroma jim omogočale nezakonito prebivanje, kakor tudi zoper garante. V vseh ugotovljenih primerih zlorab dovoljenj za prebivanje v Republiki Sloveniji smo pristojnim organom predlagali razveljavitve izdanih dovoljenj. Dosledno smo preverjali spoštovanje rokov za zapustitev države in območja držav članic EU ter držav pogodbenic schengenskega sporazuma.

Po strmem padcu števila zavrnjen tujcev v letu 2020 je v letu 2024 ponovno nekoliko v porastu. Največ zavrnjenih je bilo državljanov Turčije. Najpogostejši zavrnitveni razlog je nepojasnjen oz. neutemeljen namen vstopa.

Število nedovoljenih prestopov notranje meje je bilo letu 2024 v povprečju zadnjih 10 let. Največ kršitev je na notranji meji z Republiko Hrvaško. Najpogosteje so bili obravnavani državljani Turčije in Sirije.

Število odkritih zlorabljenih listin na mejnem prehodu Brnik je pod povprečjem zadnjih desetih let. V letu 2024 je bilo pri 21 osebah odkritih 25 zlorabljenih listin. Najpogostejša zloraba je bila uporaba tuje potne listine.

Skupno število tujcev, ki so podali namero za vložitev prošnje za mednarodno zaščito ali izrazili ponovno namero je bilo najvišje glede na obdobje zadnjih 10 let. Najpogosteje so izrazili namero za mednarodno zaščito državljani Sirije. Sprejetih je bilo tudi 36 vlog za začasno zaščito po Zakonu o zaščiti razseljenih oseb in odstopljene pristojnim upravnim enotam.

Število oseb, ki so bili prevzeti od tujih varnostnih organov in število izročitev tujim varnostnim organom je v letu 2024 nekoliko nad povprečjem zadnjih 10 let. Največ je bilo prevzemov na podlagi Dublinske uredbe, teh je bilo 163. Izročitve so bile najpogostejše na podlagi sporazumov o vračanju, ti so bili vsi vrnjeni hrvaškim varnostnim organom.

### 2.1.5 Postopki policije po Zakonu o prekrških in vložena pravna sredstva

Na podlagi Zakona o prekrških je bilo v prekrškovnih zadevah izvedenih za skoraj petino manj ukrepov. Največ ukrepov je bilo izvedenih na področju cestnega prometa, sledita področji javnega reda in miru ter mejnih zadev in tujcev. Padec ukrepov je predvsem posledica manjšega števila policistov na terenu in zasedenost z drugimi nalogami.

Manj je bilo izrečenih opozoril, izdanih obvestil o prekršku, izdanih plačilnih nalogov in odločb o prekršku ter podanih obdolžilnih predlogov. Več je bilo podanih predlogov drugim prekrškovnim organom.

Za slabo četrtino je bilo manj uporabljenih pravnih sredstev. Največ je bilo podanih zahtev za sodno varstvo zoper plačilni nalog, sledijo napovedi zahtev za sodno varstvo zoper odločbo v hitrem postopku in zahteve za sodno varstvo zoper odločbe o prekršku.

### 2.1.6 Varovanje določenih oseb in objektov

Na področju varovanja določenih oseb in objektov sodelujemo z GPU CVZ. V preteklem letu so bile opravljene vse naloge na tem področju, prav tako so usklajeni vsi načrti, ki so trenutno v izvajanju. Še vedno so najbolj obremenjena območja Letališče Jožeta Pučnika Ljubljana, protokolarni objekti in turistični kraji, večina varovanj na območju PU Kranj poteka na območjih PP Bled in PP Kranj. Posebnosti ali obsežnejših varovanj v lanskem letu nismo beležili.

## 2.2 DRUGE DEJAVNOSTI

### 2.2.1 Policijsko delo v skupnosti

Policijske enote so na vseh področjih dela izvedle skoraj enako število preventivnih aktivnosti in policijskega dela v skupnosti kot lani.

Največ ukrepov na področju preventivnih aktivnosti in policijskega dela v skupnosti je bilo izvedenih na področju prometne varnosti, sledijo področje javnega reda, sledijo druga področja dela, področje kriminalitete ter področje mejnih zadev.

Tudi v letu 2024 je bilo največ preventivnih aktivnosti izvedenih na osnovnih šolah, za fizične osebe – odrasle in otroke, v vzgojno-varstvenih zavodih, občinah, društvih in srednjih šolah.

### 2.2.2 Operativno-komunikacijska dejavnost

Na številki 113 smo evidentirali 32.538 klicev (34.232). Med temi je bilo 16.510 (15.914) interventnih klicev, ki so zahtevali prihod policije na kraj dogodka. Od tega je bilo nujnih interventnih klicev 1.111 (1.088). Interventni klici so predstavljali 54,2 % (46.4 %) vseh klicev na številko 113. Interventnih klicev s področja kriminalitete je bilo 2.667 (2.562), s področja javnega reda in miru 3.614 (3.566), s področja cestnega prometa 5.592 (5.864), s področja državne meje in tujcev 812 (437), o raznih drugih dogodkih in pojavih 4.062 (3.672) klicev. Za obravnavanje interventnih dogodkov smo imeli permanentno na razpolago 10 policijskih patrulj, za obravnavanje hujših dogodkov pa tudi ogledno skupino Sektorja kriminalistične policije. Povprečni reakcijski čas policijskih patrulj, to je čas od klica na telefonsko številko 113 do prihoda policistov na kraj nujnega interventne dogodka je 13 minut in 26 sekund (12 minut in 49 sekund). Povprečni reakcijski čas se je pri vseh interventnih dogodkih povečal za 37 sekund. Povprečen čas zvonjenja telefona na interventno številko 113 je bil 5,7 (6) sekund.

### 2.2.3 Forenzična in kriminalistično-tehnična dejavnost

Število ogledov na Policijski upravi Kranj se je v letu 2024 ponovno povečalo. Pri podrobnem pregledu po vrsti ogleda ugotovimo, da se povečuje število ogledov na področju premoženjskih kaznivih dejanj, predvsem je bilo več ogledov krajev vlomov v stanovanjske hiše in trgovine. Izrazito se je povečalo število ogledov vlomov v osebna vozila. Povečuje se tudi število ogledov požarov, predvsem pa se je lani povečalo število najzahtevnejših ogledov krajev umorov.

Podobno je stanje na področju sledi, kjer je zabeležen porast števila zavarovanih sledi, ki je nekako sorazmeren z višjim številom ogledov. Najpogosteje so zavarovane sledi za biološke preiskave (DNK), sledi obuval, orodja, steklo, ključavnice. Število zavarovanih sledi papilarnih linij se povečuje. Zaznan je porast števila preliminarnih testiranj prepovedanih drog.

Na podlagi zavarovanih sledi pri ogledih krajev kaznivih dejanj je bilo neposredno identificiranih 56 storilcev kaznivih dejanj. Od tega je bilo 46 storilcev identificiranih na podlagi bioloških sledi, 2 na podlagi sledi obuval, 3 na podlagi papilarnih linij in en storilec na steklu, en na pasti za domače tatove, ena na podlagi vlaken in en na sledeh strelca. Nekaj storilcev je bilo v istem kaznivem dejanju identificiranih na različnih sledeh. Beležen je upad kriminalistično-tehničnega pregleda najdenega in zasežena orožja.

Naloge iz delovnega načrta za leto 2024 so bile v celoti realizirane.

S prilagajanjem trenutni problematiki, se pravi z vključevanjem kriminalističnega tehnika v oglede krajev dejanj in dogodkov, ki so v gostitvah se držimo v planu napisanim ciljem. V celoti smo izvedli planiran program trimesečnega usposabljanja za področje ogledne dejavnosti za nivo policijskih postaj. Na podlagi zahtev iz terena smo izvedli enodnevna usposabljanja v enotah, s ciljem na nadgradnji znanja predvsem novih mladih policistov.

V okviru računalniške forenzike je bilo v letu 2024 opravljenih 313 forenzičnih zavarovanj in preiskav podatkov iz elektronskih naprav. V primerjavi z letom 2023 se je število zavarovanj in preiskav mobilnih naprav sicer zmanjšalo za 36,2 %, vendar se je za enak odstotek povečala kapaciteta zavarovanih podatkov, kar posledično pomeni enak ali celo višji obseg opravljenega dela. Zavarovanja in preiskave elektronskih naprav so še vedno glavna dejavnost oddelka za računalniško preiskovanje in so v letu 2024 predstavljale več kot 89 % nalog aktivnosti oddelka.

### Analitska dejavnost

V letu 2024 je bilo pripravljenih primerljivo število kriminalistično analitskih izdelkov kot v preteklem letu. Večina analitskih izdelkov je bila pripravljena za potrebe kriminalistov SKP PU Kranj, manjši delež pa za policijske enote z območja PU Kranj. Pri tem so bili analizirani posamezni primeri s poudarkom na analizi prometa transakcijskih računov.

Izdelanih je bilo več analitičnih poročil, ki so služila kot priloga kazenskim ovadbam, kot dodatno potrjevanje utemeljenega suma storitve kaznivega dejanja.

Vsakodnevno so se pregledovale in vrednotile informacije, ki so bile posredovane kriminalistom. Glede na opravljeno delo zbiranja in vrednotenja podatkov, so bile nekatere ugotovitve in konkretne usmeritve podane tudi policijskim postajam na območju PU Kranj.

Na področju operativne kriminalistične analitike smo podrobneje spremljali problematiko vlomov in v obliki analitične informacije mesečno seznanjali vodstvo SKP, v kateri smo predstavili problematiko preteklega obdobja in podali sklepe in priporočila za strokovno in usmerjeno vodenje policijskih enot policijske uprave.

### 2.2.5 Nadzorna dejavnost

Z namenom ugotavljanja zakonitosti, strokovnosti, obsega, kakovosti in pravočasnosti opravljanja nalog policije je bilo v skladu s Pravili za izvajanje nadzora v policiji opravljenih 48 nadzorov, od tega je bilo opravljenih 45 strokovnih in 1 ponovni nadzor. V strokovnih nadzorih so se preverjale vsebine opravljenih nalog na vsebinsko zaokroženem delu delovnega področja, v ponovnem nadzoru pa se je preverjalo, ali so bile ugotovljene pomanjkljivosti odpravljanje. Nadzori so se izvajali nad delom območnih in področnih policijskih postaj.

V strokovnih nadzorih se je najpogosteje preverjala vsebina opravljenih nalog na področju odkrivanje in preiskovanja kriminalitete, organizacijskih zadev, prekrškovnega postopka, pritožb in notranje zaščite, upravnega poslovanja, vzdrževanja javnega reda in zagotavljanja varnosti cestnega prometa.

V letu 2024 so NOE GPU opravile skupaj 10 strokovnih nadzorov nad delom policijske uprave.

### 2.2.6 Spremljanje izvajanja policijskih pooblastil in ogrožanja policistov

Policisti PU Kranj so v 369 primerih zoper 381 kršiteljev uporabili 763 prisilnih sredstev, kar predstavlja precejšen porast samih prisilnih sredstev. V primerjavi z letom 2023 se je zmanjšalo za 4,7 %, število kršiteljev za 6,2 %, število uporabljenih prisilnih sredstev. Po vrsti uporabljenega prisilnega sredstva so policisti v zadnjih 10-ih letih največkrat uporabili sredstva za vklepanje in vezanje in telesno silo, kar pomeni sta bili skupno navedeni prisilni sredstvi uporabljeni v 98,5 % od vseh prisilnih sredstev.

Glede na posledice uporabe prisilnih sredstev je bilo lani poškodovanih 7 policistov in 260 kršiteljev. Pri tem je še vedno največ posledic kot vidni zunanji znaki uporabljenega prisilnega sredstva.

V preteklem letu je bilo storjenih 5 kaznivih dejanj, v katerih so bili obravnavani napadi na 13 policistov. Obravnavanih je bilo enako število kaznivih dejanj kot leto prej, napadenih pa več policistov. Največ napadov v zadnjih 10 letih je bilo v letu 2020.

Obravnavni sta bili dve grožnji policistom. V obeh primerih je bila stopnja ogroženosti ocenjena kot nizka.

V lanskem letu beležimo upad števila pridržanih, zadržanih in privedenih oseb. Policisti so v letu 2024 odvzeli prostost 287 osebam, kar je 15,8 % manj kot v letu 2023. Po zakonski podlagi je bilo v lanskem letu največ odvzemov prostosti odrejenih po ZNDM (104). S 69 primeri sledijo pridržanja po ZKP.

Pomoč policije oziroma asistenca upravičenim organom je v porastu v primerjavi z letom 2023. Preteklo leto je bilo opravljenih največ primerov asistenc v zadnjih 10 letih. Izmed vseh nudenih asistenc je bila le ena nudena centru za socialno delo, največ pa zdravstvenim ustanovam, v lanskem letu je bilo tudi več asistenc drugim upravičencem. V lanskem letu je bilo opravljenih nekoliko več (77) privedb, pri čemer prevladuje privedbe na zahtevo sodišč.

Število groženj policistom je v letu 2024, glede na leto poprej, za eno večje, obenem pa precej nižje od večletnega povprečja. V vseh primerih ogrožanj iz leta 2024 je bila stopnja ogroženosti nizka, za zaščito ogroženih policistov pa so bili izvedeni vsi potrebni zaščitni ukrepi. Nobena grožnja ni bila uresničena, življenje policistov ali njihovih bližnjih pa ni bilo neposredno ogroženo.

### Reševanje pritožb

V letu 2024 smo sprejeli 36 pritožb zoper delo policistov, kar je v okvirih štiriletnega povprečja sprejetih pritožb. V enajstih primerih so se pritožbeni postopki obravnavali v pomiritvenem postopku pri vodji organizacijske enote oziroma njihovih pooblaščencih. V osmih primerih so bili pomiritveni postopki uspešno zaključeni, v treh neuspešno. Neuspešno zaključeni postopki so bili odstopljeni na Ministrstvo za notranje zadeve, Direktoratu za policijo in druge varnostne naloge, Sektorju za pritožbe zoper policijo. En neuspešno zaključen pomiritven postopek se je obravnaval na seji senata, ostali so bili preverjeni v zadostni meri in seje senatov niso bile razpisane. Sedem pritožb se je obravnavalo neposredno na senatu, v ostalih primerih so bile pritožbe zaradi procesnih razlogov zaključene brez obravnave. V enem primeru je bila pred senatom za pritožbe ugotovljena utemeljenost pritožbenega razloga, zaradi neukrepanja policistov. V ostalih primerih so bili pritožbeni razlogi neutemeljeni.

Po pritožbenih razlogih izstopa nekorektna komunikacija policistov z občani, sledi očitek neupravičene uporabe policijskih pooblastil. V manjši meri je podan očitek na neukrepanja policistov in nepravilne uporabe prisilnih sredstev.

Najpogostejši pritožbeni razlogi so bili povezani z delom na področju javnega reda in miru, sledita področji cestnega prometa ter kriminalitete. Pritožbeni razlogi so bili v manjši meri povezani tudi s policijskim delom po področju meje in tujcev ter drugih dogodkov.

### Notranje preiskave

Oddelku za preiskovanje in pregon uradnih oseb s posebnimi pooblastili Specializiranega državnega tožilstva Republike Slovenije, ki je pristojen za pregon kaznih dejanj, ki so jih osumljene uradne osebe, zaposlene v policiji, je bilo v nadaljnjo obravnavo odstopljeno pet prijav kaznivih dejanj za štiri uradne oseb, ki so zaposlene v policiji.

Zaradi suma storitve kaznivih dejanj je bilo na podlagi Zakona o delovnih razmerjih enemu policistu izredno odpovedana pogodba o zaposlitvi. Prav tako je bila iz enakega razloga izredno odpovedana pogodba o zaposlitvi eni uslužbenki, ki ni imela statusa policistke.

Bili so podani tudi predlogi za uvedbo disciplinskega postopka, in sicer en predlog zaradi lažje disciplinske kršitve in dva predloga zaradi težje disciplinske kršitve.

### 2.2.9 Informacijska in telekomunikacijska dejavnost

Delo informacijske in telekomunikacijske dejavnosti je temeljilo na zagotavljanju nemotenega delovanja informacijsko telekomunikacijskega sistema policije, sistemov za varovanje policijskih objektov in sistemov za operativno podporo izvajalcem policijskih pooblastil.

Na PU Kranj zamenjanih 140 delovnih postaj in po potrebi dodeljenih nekaj večjih, 24 palčnih monitorjev. Na OKC uvedena uporaba varnih komunikacij BVK, prav tako za potrebe SKP uvedena uporaba varnega komuniciranja posebnih delovnih skupin v okolju Biocoded. Na PLP Brnik je bila izvedena menjava Tetra bazne skupaj z UIT in nameščena programska in strojna oprema EES/SVI (čitalci prstnih odtisov, listin) za mejno kontrolo (SVI - sistem vstop izstop).

Za potrebe dokumentiranja postopkov in zadev uporabljena brezpilotna sredstva – dron (skupaj s SUP izvedena vaja – simulacija AMOK situacije na Gimnaziji Franceta Prešerna v Kranju, obravnava eksplozije, dokumentiranje stanja objektov v uporabi PU Kranj …).

Opravljen je bil obvoz odpisanih sredstev za leto 2024 in opravljeno tehnično uničenje trdih diskov in prenosnih telefonov.

Tudi v letu 2024 smo bili vključeni v vse večje prireditve in dogodke, ki so se odvijali na celotnem območju Gorenjske (kolesarska dirka Velika nagrada Kranja, skoki in poleti v Planici, tekma svetovnega pokala v smučanju v Kranjski Gori, tekma svetovnega pokala v Biatlonu na Pokljuki...). Pripravljen je bil sistem komunikacij (Tetra ročne in ostale postaje), tehničnega varovanja ter nudena tehnična podpora.

V stavbi PU Kranj je potekala menjava Fibernet in UPS sistema. Na PP Škofja Loka je bil montiran in vzpostavljen sistem pristopne kontrole, v teku pa je montaža pristopne kontrole na PU Kranj v kletnih prostorih in skladiščih K2.

Udeležili smo se usposabljanj na UIT in tam predstavili uporabo aplikacij, ki jih za svoje delo uporablja delno tudi PU Kranj (OneDrive, OneNote, Sharepoint ...).

Poleg navedenega smo skrbeli za nemoteno delovanje ITSP, agregatov, UPS naprav, sistemov tehničnega varovanja, video-nadzornih sistemov, izvajali smo posodobitve in mesečne restarte strežnikov PE PU Kranj. Opravljali smo kalibracije indikatorjev alkohola v izdihanem zraku. Sodelovali smo pri zagotavljanju opreme in tehničnih pogojev. Preko celotnega leto smo vse uporabnike ITSP ter druge tehnične opreme seznanjali z novostmi in spremembami.

### 2.2.10 Kadrovske in organizacijske zadeve

Na policijski upravi je bilo 31. 12. 2024 sistemiziranih 672 delovnih mest. Od teh je bilo zasedenih 471 delovnih mest, kar je 70,1 % zasedenost. V skladu s kadrovskim načrtom ima Policijska uprava Kranj dovoljeno 540 zaposlitev. Pri zasedenosti ni upoštevana odsotnost uslužbencev zaradi izobraževanja z dela, bolniških odsotnosti, materinskega in starševskega dopusta ter očetovskega dopusta in udeležbe na izpopolnjevanju ter usposabljanju.

Delovno razmerje je v letu 2024 prenehalo 29 javnim uslužbencem. Od tega 19 policistom ter enim strokovno-tehničnim delavcem zaradi upokojitve, osmim zaradi sporazumne prekinitve (šestim policistom in dvema strokovno-tehničnem delavcema), z dvema policistoma je bil podpisan dogovor o mirovanju pravic in obveznosti iz delovnega razmerja za obdobje enega leta, trije policisti so bili trajno premeščeni izven Policije, šest policistov je bilo za daljše obdobje začasno premeščenih izven PU Kranj oziroma Policije, dva policista sta bila trajno premeščena v PU Kranj.

Delovno razmerje je bilo sklenjeno s 13 javnim uslužbencem, od tega z enim policistom, devetim strokovno-tehničnim delavcem, z enim strokovno-tehničnim delavcem za nadomeščanje začasno odsotne uslužbenke, z enim strokovno-tehničnim delavcem za čas pripravništva. En strokovno-tehnični delavec je sklenil delovno razmerje za določen čas za čas pripravništva kot policist.

Kadrovske potrebe v posameznih enotah smo reševali s kadrovskimi pomočmi ter z začasnimi napotitvami ali premestitvami v okviru uprave in drugih organizacijskih enot Policije.

Kadrovsko pomoč smo skladno z zaprosili nudili v okviru napotitev policistov za pomoč pri upravljanju s povečanimi migracijskimi tokovi, v okviru agencije Frontex, z napotitvijo v druge enote Policije in tujino.

Obvezna cepljenja in usmerjene ter druge usmerjene in obdobne preventivne zdravstvene preglede so uslužbenci opravljali v Ambulanti medicine dela MNZ ter skladno s sklenjeno pogodbo za izvedbo usmerjenih obdobnih preventivnih zdravstvenih pregledov javnih uslužbencev Policije v Inštitutu za medicino in šport.

V letu 2024 smo zabeležili 11 poškodb pri delu, kjer je bila odsotnost z dela več kot tri delovne dni.

### 2.2.11 Izobraževanje, izpopolnjevanje in usposabljanje

V letu 2024 je bilo na Višjo policijsko šolo napotenih 14 policistk oz. policistov. Javni uslužbenci, ki se že šolajo tam, imajo sklenjene pogodbe za študij. Prav tako smo na pridobitev NPK napotili štiri policiste, ki so NPK kvalifikacijo tudi pridobili.

V okviru programov zunanjih ustanov se je usposabljalo 231 javnih uslužbencev, ki so se udeležili različnih oblik usposabljanj. Število napotenih policistov je v letu 2024 manjše kot v letu 2023.

Usposabljanja so bila organizirana na različnih področjih: splošne policijske naloge, mejne zadeve in tujci, prometna varnost, socialne veščine in delo z ljudmi, varstvo pri delu, informatika in računalništvo, mirovne misije in Posebna policijska enota. Veliko razbremenitev pri izvedbah usposabljanj pomeni tudi EIDA – učenje na daljavo.

Usposabljanj v tujini se je udeležilo 6 javnih uslužbencev. Usposabljanja so potekala na Madžarskem, Italiji in v Estoniji.

Na obveznem praktičnem izobraževanju je bilo tudi 24 študentov drugega letnika Višje policijske šole. Študija v roku nista končala dva študenta, na PU Kranj pa je pričelo z delom 12 kandidatov. Na obveznem praktičnem izobraževanju je bilo tudi 22 študentov prvega letnika Višje policijske šole.

Vadba samoobrambe in praktičnega postopka ter redna letna streljanja so se izvajali redno, po programu.

### 2.2.12 Finančno-materialne zadeve

Na podlagi veljavnega internega finančnega načrta za leto 2024 je bilo Policijski upravi Kranj na proračunskih postavkah (PP5572, PP5861, PP1226, PP1236, PP1228) odobrenih skupaj 1.407.600,00 EUR. Poraba sredstev v letu 2024 na PP5572 in PP5861 je znašala 1.262.349,09 EUR.

Policijske enote PU Kranj so v letu 2024 razpolagale s 176 službenimi vozili, kar je štiri vozila manj, kot v letu 2023. V letu 2024 je bilo zaradi iztrošenosti odpisano eno osebno specialno civilno vozilo, osebno vozilo, policijsko specialno osebno vozilo in tovorno vozilo. V letu 2024 pa nismo prejeli nobenega novega vozila.

Vozila so bila tekoče vzdrževana v skladu z navodili proizvajalca in v skladu z razpoložljivimi sredstvi na podlagi predlogov PE. Poleg rednih tehničnih pregledov so se odpravljale še ostale okvare, kot so dodatne modre luči, počene vzmeti, blažilci,… Povprečna starost vozil se je v letu 2024 zvišala iz 5,5 na 6,2 let glede na leto 2023 in se nahaja nekje v povprečju zadnjih petih let. Najvišja starost je zaznana pri motornih kolesih in dostavnih vozilih.

Na področju materialno tehničnih sredstev in posebne zaščitne opreme je bila dodeljena oprema in sicer aktivni glušniki, keramične balistične plošče, etuiji za rezervni okvir, omarica za prvo pomoč, markerski rokav, teleskopske palice, triopan znaki, ovratnice najlon za pse, telesne lisice, škarje za rezanje plastičnih zateg, bele torbice za lisice fiksne, balistične čelade in zaščitne maske PPE.

Objekti, poslovni prostori in oprema v objektih so bili vzdrževani v skladu s sprejetim planom tekočega vzdrževanja za leto 2024 in sicer v okviru zakonskih zahtev in zagotavljanja varnosti in zdravja pri delu, preprečevanju škode in za zagotavljanje nemotenih delovnih procesov.

Izvedena je bila Evakuacija iz objekta PU Kranj v skladu 32. člena Požarnega reda v MNZ.

Na področju investicijskega vzdrževanja v letošnjem letu PU Kranj ni prejela finančnih sredstev.

Na področju reševanja stanovanjskih zadev je bilo na podlagi internega razpisa dano v uporabo eno službeno stanovanje. Tri stanovanja so bila izpraznjena in vrnjena lastniku. Zasedenost samskih sob na dan 31. 12. 2024 je bila 28,6 %.

### 2.2.13 Mednarodno sodelovanje

Mednarodno sodelovanje je v letu 2024 na področju mejnih zadev in tujcev potekalo predvsem z avstrijskimi varnostnimi organi, z Deželno policijsko direkcijo za Koroško iz Celovca. Sodelovanje je potekalo v obliki delovnih sestankov in načrtovanja skupnega operativnega dela. Izvedena so bila tri delovna srečanja na regionalnem nivoju, kjer so bile izmenjane informacije o izstopajoči problematiki na področju nedovoljenih migracij in čezmejne kriminalitete ter načrtovane skupne operativne aktivnosti.

Z avstrijskimi varnostnimi organi smo izvedli 11 skupnih poostrenih nadzorov. Prav tako smo vsak mesec v obmejnem območju izvedli tri mešana patruljiranja.

Policijske enote so se posluževale mednarodnega sodelovanja preko Centra za policijsko sodelovanje v Vratih Megvarje in Centra za sodelovanje varnostnih organov Dolga vas.

### 2.2.14 Odnosi z javnostmi

Policijska uprava je o vseh dogodkih in aktivnostih sproti ali proaktivno po vseh razpoložljivih komunikacijskih kanalih v domeni policijske uprave obveščala zunanjo in notranjo javnost. Komunikacija je potekala po elektronski pošti, z izjavami za radijske in televizijske medije, pisnimi obvestili po adremi ter objavami na družbenih omrežjih, kjer aktivnosti ostajajo na podobni ravni kot v letu 2023. Redno so se objavljali tudi članki v lokalnih časopisnih prilogah, ki dosežejo vsako gospodinjstvo po aktualnih temah na lokalnem ali regijskem nivoju z vključitvijo postajnih vodij policijskih okolišev. V segmentu družbenih omrežij oziroma kanalu Facebook je policijska uprava v letu 2024 dosegla čez 39.000 sledilcev in se še vedno povečuje. Z video vsebinami je bilo doseženih okoli dva milijona ogledov ob tri milijonskem dosegu uporabnikov. Več kot 300.000 odzivov in preko 20.000 komentarjev. Opaziti je, da precejšen del populacije spremlja družbene medije, kar se rezultira tudi v uspešnih primerih zbiranja informacij preko tega kanala, predvsem za prometne nesreče, pogrešane osebe in področje kriminalitete. Učinek je zagotovo tudi preventiven. Izredno pomembna osnova za obveščanje javnosti ostajajo tudi klasični mediji. Oba kanala skupaj zajemata veliko informacij in ju bo policijska uprava krepila še naprej. Odziv javnosti na komunicirane vsebine je večinoma pozitiven. Posamezni komentarji so bili zaradi stanja v družbi tudi nekoliko žaljivi do dela policije, vendar ti niso predstavljali tveganja in so bili v okviru celote manj opazni. Poročanja policijske uprave so bila ažurna, objektivna in strokovna, upošteva se bila vsa pravila komuniciranja. Komuniciralo se je izključno preverjene informacije. V sklopu komuniciranja z notranjo javnostjo je le to usmerjeno na obveščanje po intranetu o dogodkih in preventivnih aktivnostih policistov ter objavah pohval občanov in institucij, ki so prepoznali dobro delo policistov in policistk. Prav tako je bilo veliko truda vloženega v promocijo zaposlovanja v policiji. Promocija se je izvajala po srednjih šolah, javnih prireditvah in z objavami na družbenem omrežju Facebook. Naloge v skladu z usmeritvami in obveznimi navodili ministra o prednostni obravnavi korupcijskih kaznivih dejanj smo na podlagi izdelanega komunikacijskega načrta v celoti realizirali. Ob koncu leta smo na božični dan na PU Kranj gostili predsednico države, ki je obiskala službujoče policiste na ta dan na Operativno-komunikacijskem centru in Policijski postaji Kranj. Sprejel jo je direktor uprave s sodelavci. Na zadnji dan v letu sta policiste pozdravila na Policijski postaji Bled tudi minister za notranje zadeve in namestnik generalnega direktorja policije. Sprejel ju je direktor policijske uprave z načelnikom Policijske postaje Bled in ostalimi sodelavci.

### 2.2.15 Dejavnost specializiranih policijskih enot

Posebna policijska enota (PPE) PU Kranj je po sestavu I v letu 2024 na območju PU Kranj izvedla 6 aktiviranj, po sestavu II. 5 aktiviranj in po sestavu III pa 66 aktiviranj. Na drugih PU pa je enota izvajala naloge po sestavu I 7 krat ter 10 krat po sestavu II, kjer je nudila pomoč pri zagotavljanju varnosti na shodih, športnih prireditvah, ter drugih aktivnostih (patroliranje na območju PU Ljubljana in PU Novo mesto). Po sestavu III je enota izvajala naloge v 2 primerih.

PPE PU Kranj po sestavu III je bila za potrebe reševanj v gorah, zagotavljanja dežurstev v zimskem in letnem času (gorske nesreče, iskalne akcije, prevoz poškodovanih in onemoglih oseb), varovanj prireditev, izvedb preventivnih aktivnosti, nadzorov ter drugih aktivnosti aktivirana v večjem obsegu kot v letu 2023 in sicer 68 krat (49). Vse odrejene naloge so bile opravljene strokovno, zakonito in uspešno.

Lepo pozdravljeni!

|  |  |
| --- | --- |
|  | Uroš Povalejdirektorvišji policijski svetnik |

1. Podatki za leto 2023 [↑](#footnote-ref-1)